Prostatakreft Ekspandér faktaboks Prostata (blærehalskjertelen) er en kjertel av størrelse som en kastanje som ligger mellom urinblæren og bekkenbunnen, like foran rektum.

Inne i prostata munner sædlederne ut i urinrøret.

Kjertelen produserer et sekret som blandes med sæden og er av betydning for sædcellenes liv og bevegelighet.

Hos eldre menn kan prostata bli forstørret så den trykker på urinrøret og derved vanskeliggjør vannlatingen.

Tilstanden skyldes vanligvis godartede svulster i blærehalskjertelen.

Etter hvert makter ikke blæren å tømme seg helt, og som følge av dette, kan nyrenes funksjon også lide.

I et visst antall tilfeller, ca. 10 %, er svulsten ondartet (kreft), og det er derfor meget viktig at eldre menn som får vannlatingsbesvær, søker lege med én gang.

Kilde: Store norske leksikon

Rørbakk utviklet prostatakreft mens han sto ett år i kø til utredning ved urologisk avdeling på UNN.

Han er en av 450 pasienter som ble glemt og ikke kalt inn til utredning til rett tid på avdelingen.

Nå ber Rørbakk fylkeslegen og Helsetilsynet granske personene som er skyld i skandalen.

– Dette er personer som jeg mener har et ansvar i forhold til det som har skjedd i min sak. Jeg forventer at de tar tak i saken min nå, sier Dag Rørbakk til NRK.

LES OGSÅ: Kreftpasienter ble ikke undersøkt

Sentrale personer

Rørbakk forbereder nå også en politianmeldelse av forholdet. Han ønsker ikke å navngi de han ønsker gransket.

– Men dette er sentrale personer som sitter med ansvar. Jeg håper og tror at dette vil føre til at de ansvarlige må ta ansvaret som de har, og at det vil få konsekvenser for dem, sier Rørbakk.

54-åringen måtte vente et helt år fra legens henvisning til UNN til han ble utredet. Under ventetiden utviklet sykdommen seg i prostatakjertelen. Nå får Rørbakk behandling ved Radiumhospitalet.

Også ved Diakonhjemmet Sykehus i Oslo har pasienter opplevd ventelisterot.

LES OGSÅ: Glemte å kontrollere kreftpasienter

Håper på svar

Universitetssykehuset Nord-Norge forsøker å ta igjen det tapte med å ta i mot pasienter på kveldstid.

– Det er bra at sykehusledelsen viser vilje til å rydde opp i kaoset som har oppstått, men har de vanskelig med å forklare hvordan 450 pasienter rett og slett ble glemt. Det er for meg fortsatt en gåte, og det håper jeg at granskingen vil gi svar på, sier Rørbakk.

UNN vil ikke kommentere saken før resultatet av en eventuell gransking er klar.

Innholdet som skulle vises her støttes dessverre ikke lenger.